CELEX: 32007R1452
Language: sk
Date: 2007-12-07 00:00:00
Title: Nariadenie Komisie (ES) č. 1452/2007 zo 7. decembra 2007 týkajúce sa zatriedenia určitých druhov tovaru do kombinovanej nomenklatúry

11.12.2007   
            
            
               SK
            
            
               Úradný vestník Európskej únie
            
            
               L 325/66
            
         
      NARIADENIE KOMISIE (ES) č. 1452/2007
   zo 7. decembra 2007
   týkajúce sa zatriedenia určitých druhov tovaru do kombinovanej nomenklatúry
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (EHS) č. 2658/87 z 23. júla 1987 o tarifnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry priloženej k nariadeniu (EHS) č. 2658/87 je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               Nariadenie (EHS) č. 2658/87 stanovuje všeobecné pravidlá na interpretáciu kombinovanej nomenklatúry. Tieto pravidlá sa taktiež uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie delenie a ktorá je stanovená v osobitných ustanoveniach Spoločenstva s ohľadom na uplatňovania tarifných a iných opatrení vzťahujúcich sa na obchod s tovarom.
            
         
               (3)
            
            
               Podľa vyššie uvedených všeobecných pravidiel by mal byť tovar opísaný v stĺpci 1 tabuľky uvedenej v prílohe zatriedený pod kód KN uvedený v stĺpci 2 na základe dôvodov uvedených v stĺpci 3.
            
         
               (4)
            
            
               Je vhodné zabezpečiť, aby sa na záväzné informácie o nomenklatúrnom zatriedení tovaru vydané colnými orgánmi členských štátov s ohľadom na zatriedenie tovaru do kombinovanej nomenklatúry, ktoré nie sú v súlade s týmto nariadením, mohol držiteľ naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre Colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe je v kombinovanej nomenklatúre zatriedený pod kód KN uvedený v stĺpci 2.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 7. decembra 2007
      
         
            Za Komisiu
         
         László KOVÁCS
         
         
            člen Komisie
         
      
   
   
      (1)  Ú. v. ES L 256, 7.9.1987, s. 1. Nariadenie naposledy zmenené a doplnené nariadením Komisie (ES) č. 1352/2007 (Ú. v. EÚ L 303, 21.11.2007, s. 3).
   
      (2)  Ú. v. ES L 302, 19.10.1992, s. 1. Nariadenie naposledy zmenené a doplnené nariadením (ES) č. 1791/2006 (Ú. v. EÚ L 363, 20.12.2006, s. 1).
   
      PRÍLOHA
      
                  Opis tovaru
               
               
                  Zatriedenie
                  (kód KN)
               
               
                  Dôvody
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Otočný veniec pozostávajúci z dvoch súosových kolies z kovanej ocele, pričom jedno z kolies je ozubené.
                              Kolesá môžu rotovať, keď sú oddelené radmi oceľových guľkových ložísk.
                              Prostredníctvom ozubeného oceľového kolesa sa uskutočňuje prevod točivého momentu.
                              Tento výrobok je určený na montáž do bagra.
                           
                        
               
                  8483 90 89
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 2 písm. a) k triede XVI a znením kódov KN 8483, 8483 90 a 8483 90 89.
                  Otočný veniec má funkciu zahrnutú v kapitole 84, z tohto dôvodu sa nezatrieďuje ako súčasť bagra položky 8431.
                  Nepovažuje sa za „prevodové ústrojenstvo alebo ozubené prevody“ podpoložky 8483 40, pretože pozostáva z jedného ozubeného kolesa.
                  Otáčavý pohyb sprostredkovaný pomocou ozubenia určuje funkciu výrobku, preto sa otočný veniec zatrieďuje do podpoložky 8483 90 89 ako súčasť prevodu predkladaná samostatne.
               
            
                  
                              2.
                           
                           
                              Trojkolesové vozidlo, tzv. „trike“ s vratným zážihovým spaľovacím piestovým motorom s objemom valcov 1 584 cm3.
                              Vozidlo nemá karosériu a je určené na prepravu dvoch osôb.
                              Je vybavené riadidlami a mechanizmom riadenia ako pri motocykloch.
                              Vozidlo má tiež prevodovku so štyrmi rýchlostnými stupňami smerom dopredu, spätný chod a diferenciál.
                           
                        
               
                  8703 23 19
               
               
                  Zatriedenie je určené všeobecnými pravidlami 1 až 6 na interpretáciu kombinovanej nomenklatúry a znením kódov KN 8703, 8703 23 a 8703 23 19.
                  Napriek tomu, že vozidlo sa riadi pomocou riadidla a vyzerá ako motocykel, nemôže sa považovať za motocykel položky 8711, pretože je vybavené spiatočným chodom a diferenciálom.
                  Preto sa výrobok zatrieďuje do položky 8703 ako motorové vozidlo s jednoduchšou konštrukciou určené na prepravu osôb (pozri vysvetlivky HS k položke 8703 druhý odsek).